Talous ja moraali – hyvinvointivaltio on markkinatalouden eettinen perusta

Otsikkoon viitaten voi ensinnäkin kysyä: vaikuttaako moraali talouteen?

Onko moraalilla väliä?

Milton Friedman on kuuluisasti lausunut, että ”the business of business is business”, millä hän tarkoitti, että yritysjohtajan tehtävänä on voiton maksimointi; arvoista viis, niistä keskustelu kuuluu papeille ja poliitikoille. Syventymättä teemaan voi todeta, että näin kevyesti ei yritysjohto voi välttää moraalikysymyksiä.